Jobus salgskontor i Oslo i 1959, på hjørnet mellom Akersgata og Keysers gate.  
Foto: Leif Ørnelund, Oslo Museum.
**Jobu Mekaniske Verksted AS** i Drøbak ble stiftet i 1947 av trelasthandler Trygve Johnsen og børsemaker Gunnar Busk i 1947 og produserte motorsager og andre skogsmaskiner i perioden 1948–1979. JoBu startet virksomheten på Nesodden, men flyttet i 1953 til nye fabrikklokaler i Drøbak. Produksjonsvirksomheten flyttet til Sarpsborg i 1982.

Johnsen og Busk startet arbeidet med en praktisk motorsag allerede i 1946. Den først prototypen, kalt «Primus», hadde en Villiers hjelpemotor for sykkel som kraftkilde, et kjede fra en snekkermaskin og tanken fra en primus som bensintank. Sagen veide 17 kg, og hadde sentrifugalkopling lenge før dette ble vanlig. 

Jobu Senior. Den første fullverdige produksjonsmodellen, «Jobu Senior», hadde en adskillig kraftigere motor på 125 cm³ av merket Aspin som stammet fra et restlager for sammenleggbare fallskjermmotorsykler. Disse tidlige sagene hadde flottørforgasser. Når saga ble lagt på siden ved felling, måtte forgasseren roteres. Jobu Senior veide 17,5 kg og var bare brukbar til felling og kapping. Den ble raskt en suksess, og ble produsert i 7 300 eksemplarer. Neste modell var «Junior», som kom på markedet i 1952. Denne blir av mange ansett som verdens første praktiske moderne, lettvekts motorsag. Motoren i Junior ble produsert av Jobu selv. Junior hadde i likhet med forgjengeren flottørforgasser, slik at forgasseren fremdeles måtte roteres. Vekten var redusert til 10,4 kg. Denne saga ble svært populær, og det ble produsert om lag 40 000 Junior-sager. Neste modell, «Viking», hadde en noe kraftigere motor og litt høyere kjedehastighet. Den ble produsert i 9 800 eksemplarer. Modellen deretter, «93», hadde samme motor, men dobbelt så høy kjedehastighet. Den ble produsert i 5 600 eksemplarer. Spesielt modell 93 hadde noen problemer med pålitelighet som ble rettet med modellen «Junior Super», som ble produsert i 14 100 eksemplarer. «Jobu Tiger», som kom i 1960, representerte ytterligere fremskritt, og var egentlig ganske lik en moderne motorsag. Denne modellen hadde membranforgasser, slik at brukeren slapp plunderet med å rotere forgasseren. I tillegg hadde den automatisk sentrifugalkopling, og enda høyere kjedehastighet.

Jobu var i lang tid markedsledende i Norge, og det ble tidlig opprettet salgskontorer i England, Sverige og Finland. Jobu var en tid verdens største motorsagfabrikk. I siste halvdel av 1960- og 1970-tallet ble det solgt mange Jobu-sager i USA.

Jobu produserte diverse tilleggsutstyr til motorsagene sine. Best kjent er en propell på en stamme som konverterte motorsaga til en påhengsmotor. Denne ble produsert til både Jobu Senior og Junior. Det ble også produsert et jordbor til Junior og Tiger. 

Foretaket ble senere kjøpt av Christiania Spigerverk, og ble etter Spigerverkets fusjon med Elkem en del av konsernet Elkem-Spigerverket. I 1983 ble det solgt til Electrolux i Sverige, som etter hvert la ned produksjonen av Jobu-sager. Etter at produksjonen ble lagt ned, ble det fortsatt solgt sager produsert av andre, men som bar merkenavnet Jobu, slik som modellen SL-3.

Modeller
--------

| Modell | Fra | Til | Slagvolum[cm³] | Turtall[o/min] | Effekt[ hk ] | Forgasser | Kopling | Sverd[cm] | Kjedehast.[m/s] | Masse[ kg ] |
| --- | --- | --- | --- | --- | --- | --- | --- | --- | --- | --- |
| Senior | 1948 | 1952 | 125 | 4 000 | 4,0 | Flottør | Manuell | 45 | 4,4 | 17,5 |
| Junior | 1952 |  | 76 | 4 000 | 2,0 | Flottør | Manuell | 45 | 4,4 | 10,4 |
| Viking | 1957 |  | 76 | 5 000 | 2,8 | Flottør | Manuell | 45 | 4,9 | 11,2 |
| 93 | 1958 |  | 93 | 5 000 | 4,0 | Membran | Manuell | 45 | 10,2 | 11,5 |
| Junior Super | 1959 |  | 93 | 4 500 | 2,8 | Flottør | Manuell | 45 | 6,7 | 10,4 |
| D94 Tiger | 1960 | 1964 | 94 | 5 000 | 4,8 | Membran | Sentrifugal | 45 | 12,0 | 10,5 |
| Tiger S | 1964 |  | 94 | 6 500 | 5,5 | Membran | Sentrifugal | 45 | 13,0 | 10,5 |
| Starlet | 1964 |  | 69 | 7 000 | 3,5 | Membran | Sentrifugal | 40 | 15,0 | 8,4 |
| M5 | 1967 |  | 69 | 7 500 | 3,5 | Membran | Sentrifugal | 40 | 15,0 | 8,5 |
| L6 | 1968 |  | 56 | 7 500 | 3,4 | Membran | Sentrifugal | 35 | 17-19 | 7,0 |
| L7 | 1970 |  | 56 | 7 500 | 3,4 | Membran | Sentrifugal | 35 | 17-19 | 7,5 |
| L73 | 1971 |  | 56 | 7 500 | 3,4 | Membran | Sentrifugal | 35 | 17-19 | 7,5 |
| L8 | 1972 |  | 56 | 8 500 | 3,4 | Membran | Sentrifugal | 35 | 19-21 | 7,6 |
| L81 | 1972 |  | 56 | 8 500 | 3,4 | Membran | Sentrifugal | 35 | 19-21 | 7,8 |
| L800 | 1974 |  | 56 | 8 500 | 3,5 | Membran | Sentrifugal | 35 | 19-21 | 7,6 |
| LP4 | 1975 |  | 48 | 8 500 | 3,5 | Membran | Sentrifugal | 30 | 19-21 | 5,9 |
| LP40 | 1975 |  | 48 | 8 500 | 3,0 | Membran | Sentrifugal | 30 | 19-21 | 5,8 |
| L86 | 1975 |  | 61 | 8 500 | 3,9 | Membran | Sentrifugal | 50 | 19-21 | 8,0 |
| L860 | 1975 |  | 61 | 8 500 | 3,9 | Membran | Sentrifugal | 50 | 19-21 | 7,8 |
| LP5 | 1976 |  | 48 | 8 500 | 3,0 | Membran | Sentrifugal | 30 | 16-21 | 5,8 |
| LP5B | 1976 |  | 48 | 8 500 | 3,0 | Membran | Sentrifugal | 30 | 16-21 | 5,9 |
| LP5BV | 1976 |  | 48 | 8 500 | 3,0 | Membran | Sentrifugal | 30 | 16-21 | 5,9 |
| L86B | 1976 |  | 61 | 8 500 | 3,9 | Membran | Sentrifugal | 50 | 19-21 | 8,3 |
| LF50 | 1977 |  | 48 | 8 500 | 2,8 | Membran | Sentrifugal | 30 | 16-21 | 5,8 |
| LF50B | 1977 |  | 48 | 8 500 | 2,8 | Membran | Sentrifugal | 30 | 16-21 | 5,9 |
| LP6B | 1978 |  | 48 | 8 500 | 3,0 | Membran | Sentrifugal | 30 | 16-21 | 6,3 |
| LP6BV | 1978 |  | 48 | 8 500 | 3,0 | Membran | Sentrifugal | 30 | 16-21 | 6,4 |
| L86S | 1978 |  | 61 | 8 500 | 3,9 | Membran | Sentrifugal | 50 | 19-21 | 8,0 |
| L86SB | 1978 |  | 61 | 8 500 | 3,9 | Membran | Sentrifugal | 50 | 19-21 | 8,3 |
| LP5BS | 1980 |  | 48 | 8 500 | 3,0 | Membran | Sentrifugal | 30 | 16-21 | 5,9 |

Referanser
----------

1. 1 2 3 4  Jensen, A. *Motorsager i Norge*, Arnulf Jensen, 2010.
2. ↑  Johnsrud, T.E. *Teknisk utvikling i skogbruket* Arkivert 13. desember 2013 hos Wayback Machine. Skogsnorge.no
3. 1 2  «JoBu Mekaniske Verksted – en hjørnestensbedrift i Frogn i tiden 1950-1980», referat fra møte i Frogn Historielag
4. ↑  Larsen, Øivind R. "Historien om A/S Jo-Bu Mekaniske Verksted", Pensjonistnytt 4 2013, side 6
5. ↑  "Motorsaga" Arkivert 20. mars 2014 hos Wayback Machine. Helgeland museum
6. 1 2  Blake, George, Jobu history Arkivert 20. mars 2014 hos Wayback Machine.
7. ↑  Lee, D. *Chainsaws: A history*, Harbour Publishing, 2006.
8. ↑  Jobu SL-3, Digitalmuseum

Eksterne lenker
---------------

* Ørnelund, L. *Jobu salgskontor i Oslo*[*død lenke*], Oslobilder.no.